**๗. เทวทตฺต วตฺถุ ๗๐**

“**อนิกฺกสาโว**ติ อิมํ ธมฺมเทสนํ สตฺถา เชตวเน วิหรนฺโต ราชคเห เทวทตฺตสฺส คนฺธารกาสาวลาภํ อารพฺภ กเถสิ ฯ

เอกสฺมึ หิ สมเย เทฺว อคฺคสาวกา ปญฺจสเต ปญฺจสเต อตฺตโน ปริวาเร อาทาย สตฺถารํ อาปุจฺฉิตฺวา เชตวนโต ราชคหํ อคมํสุ ฯ ราชคหวาสิโน เทฺวปิ ตโยปิ พหูปิ เอกโต หุตฺวา อาคนฺตุกทานํ อทํสุ ฯ อเถกทิวสํ อายสฺมา สารีปุตฺโต อนุโมทนํ กโรนฺโต “อุปาสกา เอโก สยํ ทานํ เทติ, ปรํ น สมาทเปติ; โส นิพฺพตฺตนิพฺพตฺตฏฺฐาเน โภคสมฺปทํ ลภติ, โน ปริวารสมฺปทํ, เอโก ปรํ สมาทเปติ, สยํ น เทติ; นิพฺพตฺตนิพฺพตฺตฏฺฐาเน ปริวารสมฺปทํ ลภติ, โน โภคสมฺปทํ, เอโก สยํปิ น เทติ, ปรํปิ น สมาทเปติ; โส นิพฺพตฺตนิพฺพตฺตฏฺฐาเน กญฺชิกมตฺตํปิ กุจฺฉิปูรํ น ลภติ, อนาโถ โหติ นิปฺปจฺจโย, เอโก สยํปิ เทติ, ปรํปิ สมาทเปติ; โส นิพฺพตฺต-นิพฺพตฺตฏฺฐาเน อตฺตภาวสเตปิ อตฺตภาวสหสฺเสปิ อตฺตภาวสต- สหสฺเสปิ โภคสมฺปทญฺเจว ปริวารสมฺปทญฺจ ลภตีติ เอวํ ธมฺมํ เทเสสิ ฯ ตเมโก ปณฺฑิตปุริโส สุตฺวา “อจฺฉริยา วต โภ ธมฺมเทสนา, สุขการณํ กถิตํ; มยา อิมาสํ ทฺวินฺนํ สมฺปตฺตีนํ นิปฺผาทนกกมฺมํ กาตุํ วฏฺฏตีติ จินฺเตตฺวา “ภนฺเต เสฺว มยฺหํ ภิกฺขํ คณฺหถาติ เถรํ นิมนฺเตสิ ฯ “กิตฺตเกหิ เต ภิกฺขูหิ อตฺโถ อุปาสกาติ ฯ “กิตฺตกา ปน โว ภนฺเต ปริวาราติ ฯ “สหสฺสมตฺตา อุปาสกาติ ฯ “สพฺเพหิ สทฺธึเยว ภิกฺขํ คณฺหถ ภนฺเตติ ฯ เถโร อธิวาเสสิ ฯ อุปาสโก

๗. เทวทตฺต วตฺถุ ๗๑

นครวีถิยํ จรนฺโต “อมฺมตาตา มยา ภิกฺขุสหสฺสํ นิมนฺติตํ, ตุมฺเห กิตฺตกานํ ภิกฺขูนํ ภิกฺขํ ทาตุํ สกฺขิสฺสถ, ตุมฺเห กิตฺตกานนฺติ สมาทเปติ ฯ มนุสฺสา อตฺตโน อตฺตโน ปโหนกนิยาเมน “มยํ ทสนฺนํ ทสฺสาม, มยํ วีสติยา, มยํ สตสฺสาติ อาหํสุ ฯ อุปาสโก “เตนหิ เอกสฺมึ ฐาเน สมาคมํ กตฺวา เอกโตว ปจิสฺสาม, สพฺเพ เตลติล- ตณฺฑุลสปฺปิผาณิตาทีนิ สมาหรถาติ เอกสฺมึ ฐาเน สมาหราเปสิ ฯ อถสฺส เอโก กุฏุมฺพิโก สตสหสฺสคฺฆนกํ คนฺธารกาสาววตฺถํ ทตฺวา “สเจ เต ทานวฏฺฏํ นปฺปโหติ, อิทํ วิสฺสชฺเชตฺวา, ยทูนํ, ตํ ปูเรยฺยาสิ; สเจ ปโหติ, ยสฺส อิจฺฉสิ; ตสฺส ภิกฺขุโน ทเทยฺยาสีติ อาห ฯ ตถา ตสฺส สพฺพํ ทานวฏฺฏํ ปโหสิ, กิญฺจิ อูนนฺนาม นาโหสิ ฯ โส มนุสฺเส ปุจฺฉิ “อิทํ อนคฺฆกาสาวํ เอเกน กุฏุมฺพิเกน เอวํ นาม วตฺวา ทินฺนํ, ทานวฏฺฏํ อติเรกํ ชาตํ, กสฺสิทํ เทมาติ ฯ เอกจฺเจ “สารีปุตฺตตฺเถรสฺสาติ อาหํสุ ฯ เอกจฺเจ “เถโร สสฺสปริปากสมเย อาคนฺตฺวา คมนสีโล; เทวทตฺโต อมฺหากํ มงฺคลามงฺคเลสุ สหาโย อุทกมณิโก วิย นิจฺจํ ปติฏฺฐิโต, ตสฺส ตํ เทมาติ อาหํสุ ฯ สมฺพหุลิกาย กถายปิ “เทวทตฺตสฺส ทาตพฺพนฺติ วตฺตาโร พหุตรา อเหสุํ ฯ อถ นํ เทวทตฺตสฺส อทํสุ ฯ โส ตํ ฉินฺทิตฺวา สิพฺพิตฺวา รชิตฺวา นิวาเสตฺวา ปารุปิตฺวา วิจริติ ฯ มนุสฺสา ตํ ทิสฺวา “นยิทํ เทวทตฺตสฺส อนุจฺฉวิกํ; สารีปุตฺตตฺเถรสฺส อนุจฺฉวิกํ; เทวทตฺโต อตฺตโน อนนุจฺฉวิกํ นิวาเสตฺวา ปารุปิตฺวา วิจรตีติ วทึสุ ฯ

อเถโก ทิสาวาสิโก ภิกฺขุ ราชคหา สาวตฺถึ คนฺตฺวา สตฺถารํ

๗. เทวทตฺต วตฺถุ ๗๒

วนฺทิตฺวา กตปฏิสนฺถาโร สตฺถารา ทฺวินฺนํ อคฺคสาวกานํ ผาสุวิหารํ ปุจฺฉิโต อาทิโต ปฏฺฐาย สพฺพํ ตํ ปวตฺตึ อาโรเจสิ ฯ สตฺถา “น โข ภิกฺขุ อิทาเนว โส อตฺตโน อนนุจฺฉวิกํ วตฺถํ ธาเรติ, ปุพฺเพปิ ธาเรสิเยวาติ วตฺวา อตีตํ อาหริ;

อตีเต พาราณสิยํ พฺรหฺมทตฺเต รชฺชํ กาเรนฺเต, พาราณสีวาสี เอโก หตฺถิมารโก หตฺถึ มาเรตฺวา ทนฺเต จ ตเจ จ อนฺตานิ จ ฆนมํสญฺจ อาหริตฺวา วิกฺกีณนฺโต ชีวิตํ กปฺเปสิ ฯ อเถกสฺมึ อรญฺเญ อเนกสหสฺสา หตฺถี โคจรํ คเหตฺวา คจฺฉนฺตา ปจฺเจกพุทฺเธ ทิสฺวา ตโต ปฏฺฐาย คจฺฉมานา คมนาคมนกาเล ชนฺนุเกหิ นิปติตฺวา วนฺทิตฺวา ปกฺกมนฺติ ฯ เอกทิวสํ หตฺถิมารโก ตํ กิริยํ ทิสฺวา “อหํ อิเม กิจฺเฉน มาเรมิ, อิเม จ คมนาคมนกาเล ปจฺเจกพุทฺเธ วนฺทนฺติ, กินฺนุ โข ทิสฺวา วนฺทนฺตีติ จินฺเตนฺโต “กาสาวนฺติ สลฺลกฺเขตฺวา “มยาปิ อิทานิ กาสาวํ ลทฺธุํ วฏฺฏตีติ จินฺเตตฺวา เอกสฺส ปจฺเจกพุทฺธสฺส ชาตสฺสรํ โอรุยฺห นหายนฺตสฺส ตีเร ฐปิเตสุ กาสาเวสุ จีวรํ เถเนตฺวา เตสํ หตฺถีนํ คมนาคมนมคฺเค สตฺตึ คเหตฺวา สสีสํ ปารุปิตฺวา นิสีทติ ฯ หตฺถี ตํ ทิสฺวา “ปจฺเจกพุทฺโธติ สญฺญาย วนฺทิตฺวา ปกฺกมนฺติ ฯ โส เตสํ สพฺพปจฺฉโต คจฺฉนฺตํ สตฺติยา ปหริตฺวา มาเรตฺวา ทนฺตาทีนิ คเหตฺวา เสสํ ภูมิยํ นิขนิตฺวา คจฺฉติ ฯ อปรภาเค โพธิสตฺโต หตฺถิโยนิยํ ปฏิสนฺธึ คเหตฺวา หตฺถิเชฏฺฐโก ยูถปติ อโหสิ ฯ ตทาปิ โส ตเถว กโรติ ฯ มหาปุริโส อตฺตโน ปริสาย ปริหานึ ญตฺวา “กุหึ อิเม หตฺถี คตา มนฺทา ชาตาติ ปุจฺฉิตฺวา,

๗. เทวทตฺต วตฺถุ ๗๓

“น ชานาม สามีติ วุตฺเต, “กุหึ คจฺฉนฺตา มํ อนาปุจฺฉา น คมิสฺสนฺติ, ปริปนฺเถน ภวิตพฺพนฺติ จินฺเตตฺวา “เอกสฺมึ ฐาเน กาสาวํ ปารุปิตฺวา นิสินฺนสฺส สนฺติกา ปริปนฺเถน ภวิตพฺพนฺติ ปริสงฺกิตฺวา ตํ ปริคฺคณฺหิตุํ สพฺเพ หตฺถี ปุรโต เปเสตฺวา สยํ ปจฺฉโต วิลมฺพมาโน อาคจฺฉติ ฯ โส เสสหตฺถีสุ วนฺทิตฺวา คเตสุ, มหาปุริสํ อาคจฺฉนฺตํ ทิสฺวา จีวรํ สํหริตฺวา สตฺตึ วิสฺสชฺชิ ฯ มหาปุริโส สตึ อุปฏฺฐเปตฺวา อาคจฺฉนฺโต ปจฺฉโต ปฏิกฺกมิตฺวา สตฺตึ วญฺเจสิ ฯ อถ นํ “อิมินา เม หตฺถี นาสิตาติ คณฺหิตุํ ปกฺขนฺทิ ฯ อิตโร เอกํ รุกฺขํ ปุรโต กตฺวา นิลียิ ฯ อถ นํ รุกฺเขน สทฺธึ โสณฺฑาย ปริกฺขิปิตฺวา “คเหตฺวา ภูมิยํ โปเถสฺสามีติ เตน นีหริตฺวา ทสฺสิตํ กาสาวํ ทิสฺวา “สจาหํ อิมสฺมึ ทุสฺสิสฺสามิ, อเนกสหสฺเสสุ เม พุทฺธปฺปจฺเจกพุทฺธขีณาสเวสุ ลชฺชา นาม ภินฺนา ภวิสฺสตีติ อธิวาเสตฺวา “ตยา เม เอตฺตกา ญาตกา นาสิตาติ ปุจฺฉิ ฯ “อาม สามีติ ฯ “กสฺมา เอวํ ภาริยํ กมฺมํ อกาสิ ? อตฺตโน อนนุจฺฉวิกํ วีตราคานํ อนุจฺฉวิกํ วตฺถํ ปริทหิตฺวา เอวรูปํ ปาปกมฺมํ กโรนฺเตน ภาริยํ ตยา กตนฺติ ฯ เอวญฺจ ปน วตฺวา อุตฺตรึปิ นิคฺคณฺหนฺโต

**“อนิกฺกสาโว กาสาวํ โย วตฺถํ ปริทเหสฺสติ**

**อเปโต ทมสจฺเจน, น โส กาสาวมรหติ,**

**โย จ วนฺตกสาวสฺส สีเลสุ สุสมาหิโต**

**อุเปโต ทมสจฺเจน, ส เว กาสาวมรหตีติ**

๗. เทวทตฺต วตฺถุ ๗๔

คาถํ วตฺวา “อยุตฺตนฺเต กตนฺติ วตฺวา ตํ วิสฺสชฺเชสิ ฯ

สตฺถา อิมํ ธมฺมเทสนํ อาหริตฺวา “ตทา หตฺถิมารโก เทวทตฺโต อโหสิ, ตสฺส นิคฺคหโก หตฺถินาโค อหเมวาติ ชาตกํ สโมธาเนตฺวา “น โข ภิกฺขุ อิทาเนว, ปุพฺเพปิ เทวทตฺโต อตฺตโน อนนุจฺฉวิกํ วตฺถํ ธาเรสิเยวาติ วตฺวา อิมา คาถา อภาสิ

**“อนิกฺกสาโว กาสาวํ โย วตฺถํ ปริทเหสฺสติ**

**อเปโต ทมสจฺเจน, น โส กาสาวมรหติ,**

**โย จ วนฺตกสาวสฺส สีเลสุ สุสมาหิโต**

**อุเปโต ทมสจฺเจน, ส เว กาสาวมรหตีติ ฯ**

ฉทฺทนฺตชาตเกนาปิ อยมตฺโถ ทีเปตพฺโพติ ฯ

ตตฺถ “**อนิกฺกสาโว**ติ: กามราคาทีหิ กสาเวหิ สกสาโว ฯ  **ปริทเหสฺสตี**ติ: นิวาสนปารุปนตฺถรณวเสน ปริภุญฺชิสฺสติ ฯ “ปริ- ทหิสฺสตีติปิ ปาโฐ ฯ **อเปโต ทมสจฺเจนา**ติ: อินฺทฺริยทมเนน เจว ปรมตฺถสจฺจปกฺขิเกน จ วจีสจฺเจน อเปโต ฯ “วิยุตฺโตติ อตฺโถ ฯ **น โส**ติ: โส เอวรูโป ปุคฺคโล กาสาวํ ปริทหิตุํ นารหติ ฯ

**วนฺตกสาวสฺสา**ติ: จตูหิ มคฺเคหิ วนฺตกสาโว ฉฑฺฑิตกสาโว ปหีนกสาโว อสฺส ฯ **สีเลสู**ติ: จตูสุ ปาริสุทฺธิสีเลสุ ฯ **สุสมาหิโต**ติ: สุฏฺฐุ สมาหิโต สุฏฺฐุ ฐิโต ฯ **อุเปโต**ติ: อินฺทฺริยทมเนน เจว วุตฺตปฺปกาเรน จ วจีสจฺเจน อุเปโต ฯ **ส เว**ติ: โส เอวรูโป ปุคฺคโล ตํ กาสาววตฺถํ อรหตีติ ฯ

๗. เทวทตฺต วตฺถุ ๗๕

คาถาปริโยสาเน โส ทิสาวาสิโก ภิกฺขุ โสตาปนฺโน ชาโต ฯ อญฺเญปิ พหู โสตาปตฺติผลาทีนิ ปาปุณึสุ ฯ เทสนา มหาชนสฺส สาตฺถิกา อโหสีติ ฯ

เทวทตฺต วตฺถุ ฯ

\*\*\*\*\*\*\*\*\*\*